**ifj. Kopár István**

(Budapest, 1953. március 8. –)

Tengerészkapitány, vitorlásoktató, üzemmérnök, közgazdász. Édesapja dr. Kopár István szintén közgazdász, ő is az MVSz örökös Tagja, édesanyja Csánky Katalin statisztikus.

1971-ben a Könyves Kálmán Gimnáziumban érettségizett. Elvégezte a Testnevelési Főiskola edzői szakát, a Budapesti Műszaki Egyetem Közlekedésmérnöki Kar Hajózási főiskolai szakát és a Külkereskedelmi Főiskolát.

1971-től 1984-ig a Mahart Tengerhajózási Üzemigazgatóságnál matróz, rádiós, gazdasági tiszt. 1984–1994-ben a Mahart Balatoni Hajózási Leányvállalatnál, Siófokon állomásvezető.

1984 és 1998 között Mahart-Salammbo Yacht Club Kft., 1994-től Globe Discovery, Inc. Boca Raton (USA), 1996–1998-ban Globe Discovery Hungary Kft. Bp., tulajdonos–ügyvezető igazgatója.

1965-től hivatásos tengerész, vitorlásversenyző. Legnagyobb hajós teljesítménye a Föld körbevitorlázására egyedül, egyetlen kikötéssel, a legnehezebb hajózási útvonalon (1990–1991) a Salammbo Balaton 31-es típusú hajóval.

1992-ben indult az America 500-on (Atlanti-óceáni átkelő verseny) a Kolumbusz verseny egyetlen magyar hajójának kapitányaként, ahol második helyen végzett kategóriájában.

1996–1997-ben a Hong Kong Challenge földkerülő vitorlásversenyen elnyerte a Sir Edward Heath Kupát a leggyorsabb földkerülő hajó kapitányaként.

1992-től a Magyar Hajóipari Egyesület egyik alapítója és alelnöke volt.

1977-ben a Haza Szolgálatáért Érdemérem bronz fokozatát vehette át. 1994-ben az exkluzív Cruising Club of America „Blue Water Medal”-ra jelölte és a Slocum Society örökös tagjává választotta. 1997-ben Magyar Köztársasági Érdemrend Középkeresztje kitüntetésben részesült. 1998-ban Balatonalmádi város díszpolgárának választották.

2019-ben harmadszor vitorlázta körül a Földet. Másodszor egyedül hajózva, először partraszállás és külső segítség nélkül, 66 esztendős korában 263 nap, 1 óra és 30 perc alatt teljesítette a Golden Globe Race földkerülő szóló vitorlásversenyt. A 18 elrajtolt hajó közül a negyedik helyen ért célba a franciaországi Sables d’Olonne kikötőjébe. Mivel az előtte befutókról bebizonyosodott, hogy külső segítséget kaptak a navigációhoz, őt kellett volna győztesnek kihirdetni.